description: Те смятат, че индийците са се научили да мумифицират благодарение на климатичните промени

title: Учени дешифрират ДНК на едни от най-старите мумии в света

maintext:
Генетици от Националния музей по естествена история на Чили дешифрираха ДНК и сканираха няколко от най-древните мумии на Земята, изработени от индианците чинчоро.
“В първата мумия, която изучихме, нямаше кости. Тя явно е отливка, кукла, изобразяваща човека, който по неизвестни за нас причини не е превърнат в мумия. Изучавайки това тяло, ние искахме да разберем какви са били и как са живели индианците чинчоро, с какво са се хранели и дали са роднини на съвременните чилийци“, заяви Вероника Силва от Националния музей по естествена история на Чили.
Културата чинчоро е възникнала преди около 10 000 години на територията на съвременни Перу и Чили. Те са живели в малки селища, хранели са се с морски дарове и са водили прост начин на живот. Чинчоро са едно от първите племена в Латинска Америка, които са усвоили техниката за мумификация.
Днес учените смятат, че индийците са се научили да правят мумии благодарение на климатичните промени, които са превърнали пустинята Атакама в по-благоприятно място за живот преди около 7000 години. Тогава се появява и самата традиция на мумифициране.
При изработването на мумии от покойника са изваждани всички вътрешни органи и мозъка, сваляла се е кожата, след това тялото му се е намазвало с глина и се е прикрепяла свалената по-рано кожа. Все още не е съвсем ясно, защо индианците са превръщали своите починали в мумии – в тяхното общество не са съществували погребални обреди и култ към живота след смъртта.
Силва и нейните колеги са решили да разкрият поне част от тези тайни, изучавайки как са устроени мумиите и как са изглеждали хората, чиито останки са дошли до наши дни. Те са анализирали структурата на тяхната ДНК и са направили снимки на техните черепи и кости с помощта на компютърен томограф.
По информация на БГНЕС


description: Доказаната дезинформация ще бъде ясно маркирана

title: "Фейсбук" започва битка с фалшивите новини

maintext:
Социалната мрежа „Фейсбук” представи нова функционалност в своята платформа, която е специално насочена срещу разпространението на фалшиви новини, съобщават световните агенции.
Измислените истории стават все по-чест източник на реални социално-политически събития по целия свят, като изборите в САЩ са сочени за класически пример. Според скорошно изследване, около една четвърт от американците поне веднъж са споделяли статия със сензационно заглавие и измислено единствено с цел пропаганда съдържание.
Сега „Фейсбук” дава възможност на потребителите да сигнализират за дезинформация, като освен това ще има и промени в алгоритъма, който определя какви публикации виждаме.
Папата заклейми фалшивите новини
Според него участието в очернящи кампании е грях
За да пресечем разпространението на нечия пропаганда, ще имаме възможност да натиснем опцията „Това е фалшива новина”. „Спорните” публикации ще се препращат на медии и организации от цял свят, посветили се на проверката на фактите. Действията им се координират от института „Пойнтър”.
Ако дадена история се окаже измислица, това ще се вижда от всички потребители, които ще получават и ясно обяснение за оценката. Докато истинността на даден материал е „спорна”, това също ще бъде ясно обозначено.
„Фейсбук” ще промени и начина, по който сортира съдържанието, показвано на потребителите. Ако дадена история се споделя предимно от хора, подведени от заглавието (но не и от такива, които са я изчели докрай), тя няма да придобива толкова голям обхват. Ще има и наказания за сайтовете, които се опитват да имитират името или вида на големи медии.

fasttext_language: bg


description: Досега у нас са разселени малко мигранти от квотите на ЕС, защото България не е страна, където те искат да пристигнат и останат, каза вицепремиерът в оставка

title: Румяна Бъчварова: Надявам се скоро да сме наясно с кандидатурата за еврокомисар

maintext:
Вицепремиерът в оставка Румяна Бъчварова изрази очакването до края на годината да има яснота около кандидатурата за следващ български еврокомисар.
Няма решение, надявам се скоро да сме наясно, мисля че преди края на годината би трябвало да има някаква яснота, заяви тя пред български журналисти в Брюксел, където участва в Съвета на ЕС по правосъдие и вътрешни работи.
Бъчварова уточни, че и правителството в оставка, и служебното правителство, биха могли да излъчат кандидат. Въпросът е да бъдем ориентирани за смислен и важен ресор, коментира тя.
Бъчварова добави, че каквито и да са опитите за съставянето на правителство в рамките на настоящото Народно събрание, следват предсрочни избори. Датата за тези избори, независимо от момента, в който президентът Росен Плевнелиев би назначил служебно правителство, няма да се промени. Последната седмица на март или първата на април са най-вероятните дати за предсрочни избори, добави тя.
Вицепремиерът в оставка отбеляза, че досега у нас са разселени малко мигранти от квотите на ЕС, защото България не е страна, където те искат да пристигнат и останат.
Поставили сме условия (кандидатите за разселване) да бъдат основно семейства, когато е възможно да бъдат сирийци християни. Длъжни сме да поставим тези условия, посочи Бъчварова. Тя поясни, че разселването не е само технически процес по преместване на хора, а трябва да се направят проверки, да се отчете тяхната готовност да участват в квотите и на държавите - да ги приемат.
По думите на Бъчварова представените от Европейската комисия разчети за изпълнението на квотите в срок биха били трудно изпълними. Тя отбеляза, че Съветът на ЕС обсъжда възможността за обособяването на постоянен квотен механизъм, който да бъде прилаган в случаи на нужда.


description: Ако имаше кабинет с мандата на Реформаторския блок, щеше да остане усещането, че някой се шмугва във властта през задния вход, коментира вицепремиерът в оставка

title: Томислав Дончев: Безумие е да се сменят правителства през 20 дни

maintext:
Едва ли някой ще спори, че да се сменят правителства през 20 дни е безумие. Въпросът е ясно да възприемем това, което каза президентът Росен Плевнелиев. Не е казал: „Не искам и няма да назначавам правителство”, а: „Да постигнем заедно с Румен Радев съгласие за правителство, което да не бъде променяно”. коментира в студиото на „Тази сутрин” вицепремиерът в оставка Томислав Дончев.
„Чисто технически детайли – ако правителството има хоризонт на работа 1 месец, министрите може да не успеят дори да започнат да работят. Само издаването на спесимени за подписите отнема около 20 дни”, обясни той.
Росен Плевнелиев остави Румен Радев да нареди служебен кабинет (ОБЗОР)
Правителството ще работи още месец в оставка
Никой от нас не е хванат от улицата – и можем да носим и персонална, и политическа отговорност, отвърна той на аргумента, че правителството в оставка не отговаря пред никого – нито пред парламента, нито пред президента. А и парламентът не е разпуснат, нищо че сме правителство в оставка, добави той.
„Никой от нас не иска да сме на позициите си, след като сме подали оставка. Не искаме, но ще стоим, докато трябва”, каза още Дончев.
„Това беше до някаква степен механично мнозинство, а трябва да си сигурен и да чувстваш подкрепата на хората в това, което правиш. Хората казаха, че искат промяна”, коментира той ситуацията след президентските избори.
Относно непостигнатото споразумение за кабинет с мандата на Реформаторския блок, Дончев каза, че е имало има аргументи „за” – необходимостта от стабилност, например, но и много „против” – подобен кабинет би оставил усещането, че „някой се шмугва във властта през задния вход”.
„Ние не сме трансферни футболисти – да ни местят от един кабинет в друг. Как си го представяте – дайте ми този министър, пък си вземете онзи?”, коментира той отпадналата възможност министри на ГЕРБ да участват в кабинет с чужд мандат.
Относно „раздаването на обществени поръчки” той посочи, че държавата не може да спре да работи, независимо от оставката на кабинета. Процедурите текат – ако сега се започне една такава, до сключване на договор може да се стигне през пролетта. Или ако има обжалвания – през лятото, поясни той.
Вижте още във видеото:


description: Нечовешко и грозно е на трагедията в Берлин да се реагира със злорадство и агресия, коментира журналистът Александър Андреев

title: По дяволите, не изпитват ли поне малко съчувствие?

maintext:
Трагедията в Берлин предизвика в така наречените „социални мрежи” една тъжна и за жалост очаквана реакция. По-малко в Германия и повече извън нея (лично аз наблюдавах през нощта българските коментари) в тези мрежи начаса избуяха злорадство, ехидност и агресия. А от „Брайтшайдплац” все пак бяха изнесени 12 трупа и 49 ранени, отчасти тежко.
Грозно, нечовешко, цинично
Дявол да го вземе, нима хилядите потребители, които коментираха случилото се, не изпитват поне малко жалост и съчувствие? Не, за мнозина от тях най-важно се оказа за пореден път виртуално да натрият носа на канцлерката Меркел, да избълват черната си емоция срещу исляма и арабския свят и да уведомят германците, че сами са си виновни. А това е грозно, антихуманно и цинично.
Германските власти часове наред предпазливо говореха за „предполагаем атентат”. И правилно. Защото, първо, нито една служба с чувство за отговорност не би трябвало да изпреварва фактите, само и само за да удовлетвори нездравия глад на част от публиката за драматични и сензационни новини. И второ, защото организаторите и извършителите на един атентат (какъвто навярно е берлинската трагедия) искат именно това: да всеят страх, да провокират паника, ако не и масова истерия. И всички онези, които нагнетяват пространството за новини и дискусии с пискливите си неврастении и с вечното си „пак ни лъжат”, всъщност пряко обслужват терористите.
Истинските герои
И още нещо. Мнозина от онези, които тази нощ изобщо не се замислиха за ужасната съдба, сполетяла миролюбивите посетители на коледния базар в Берлин, обикновено много обичат да се палят на тема подвизи, героизъм и саможертва в името на родината. Ето за тях една изненадваща новина: ако приемем, че в момента глобалният тероризъм наистина води война срещу либералния, отворен и демократичен свят, то тъкмо умиротворените, празнично настроени посетители на коледните базари са истинските герои от другата страна на барикадата. Тези десетки милиони хора живеят живота си, без да се паникьосват от заплахата. И така крепят на своите плещи реда и спокойствието в обществото. Те са много, те са неагресивни и имат своите нормални човешки ценности, които в крайна сметка ще победят човеконенавистническия тероризъм.
Те, гражданите, са същинските герои на модерния свят.
Автор: Александър Андреев


description: Сотир Цацаров не искал разширяване на правомощията си

title: Европрокурорите препоръчали да падне депутатският имунитет

maintext:
Повече централизация и по-лесно наказателно преследване на действащи депутати. Това са били основните препоръки в доклада на европейските прокурори, които бяха у нас, за да анализират на място проблемите в работата на държавното обвинение у нас.
Малко преди публикуването на доклада, акценти от него бяха оповестени от главния прокурор Сотир Цацаров. По думите му колегите му от чужбина са препоръчали засилване на правомощията на обвинител №1 и отпадане на депутатския имунитет.
Цацаров не иска по-голямата власт, която парламентът му дава
Той не подкрепя измененията, с които може да спира и разваля сделките, които са в ущърб на държавата
Цацаров отбеляза, че не е съгласен с някои от предложенията. Според него, например, разширяване на правомощията му, би било „връщане на България назад”. Юристи и граждански активисти през последните години активно агитират даже за обратния процес – ограничаване на правомощията на главния прокурор, който в момента е едноличен началник на всички обвинители в страната и е почти невъзможно да бъде отстранен от поста си.
Лозан Панов поиска оставката на Димитър Узунов заради европрокурорите
Представляващият еднолично разпоредил кои кадровици ще се срещат с тях
Заключенията на европейските прокурори няма да влязат в мониторинговия доклад на ЕК, който ще бъде представен в началото на следващата година.
Ръководителят на представителството на ЕК в София Огнян Златев посочи, че чуждестранната делегация се е срещнала с над 200 магистрати и експерти у нас. Представляващият ВСС Димитър Узунов предизвика скандал, след като по свое усмотрение определи кои от членовете на съвета да се срещнат с прокурорите.
Какво още съдържа докладът?
„Екипът от прокурори смята, че констатираните неприемливи забавяния при приключването на делата не се дължат само на недостатъци в работата на прокуратурата, но и на останалите участници в наказателното производство, включително и съдилищата. При връщане на обвинителния акт на прокуратурата това не означава непременно, че работата на прокурора е с лошо качество“, пише в анализа.
Препоръчва се ръководството на прокуратурата "редовно" да участва в заседания на парламентарна комисия, но НС да не осъществява контрол по конкретни дела.
„В контекста на структурата на Прокуратурата на Република България препоръчваме административните ръководители да имат проактивна роля в процеса на вземане на решения при работата по делата, когато по делата може да се работи на местно равнище. Ако е необходимо, това следва да води до поставяне под съмнение на вътрешното убеждение на младшия прокурор, когато по-старшият прокурор смята, че младшият прокурор е допуснал грешка“, гласи друга препоръка в доклада.
Авторите му даже препоръчват "принципът на случаен подбор при разпределението на делата трябва да бъде променен", за да е сигурно, че делата ще се гледат от прокурори с подходящия опит..


title: Двама души загинаха, 43-ма са ранени при влаков инцидент в Индия

maintext:
Двама души загинаха, най-малко 43-ма са ранени, след като влак дерайлира в Индия. Това е третата подобна авария за последните седмици, което повдига сериозно въпроса за състоянието на железопътната мрежа, съобщиха представители на полицията и жп служители.
Влакът излезе от релсите в Утар Прадеш. Загинали са двама души, съобщи главен инспектор Заки Ахмед, който е бил на мястото на инцидента.
Индийската жп система е четвъртата по големина в света. Тя обслужва повече от 11 000 влака на ден, включително 7000 пътнически, превозващи повече от 20 млн. души.
Тя обаче има проблеми с безопасността, хиляди хора умират в произшествия всяка година. На 20 ноември най-малко 146 души загинаха при поредното дерайлиране на влак.


description: Екологичното става все по-модерно у нас

maintext:
Екологичното става все по-модерно у нас. Близо 45% от българите вече не използват найлонови торбички, показва социологическо проучване по поръчка на Министерството на околната среда и водите.
След въвеждането на продуктовите такси за пликчетата от министерството отчитат, че най-масовите от тях вече са изчезнали от пазара. Преди 5 години сме употребявали 1,5 млрд. годишно. Новите изчисления сочат, че употребата на найлонови торбички е намаляла до около 100 броя годишно на глава от населението. Общоевропейската цел пък е до 2019 г. броят да намалее до 90 годишно.
Министерството на околната среда отчете използване на по-малко пластмасови торбички
България е една от малкото държави членки на ЕС, която още през 2011 г. въведе мерки за ограничаване
Найлоновите пликчета са един от най-разпространените отпадъци. Изчислено е, че една торбичка се произвежда за минута две, използва се средно 20 минути, а за разграждането ѝ са нужни между 100 и 400 години.
За една година в столичния завод за отпадъци са отделени 450 т найлон, като част от тях са торбички.
Още една добра новина, която съобщават от министерството е, че се увеличава броя на хората, които събират разделно отпадъци.


description: Все още не е ясно кой ще управлява страната

maintext:
Ситуацията в Македония продължава да е патова и все още не е ясно кой ще управлява страната.
И двете основни партии – управляващата ВМРО-ДПМНЕ и СДСМ, твърдят, че печелят предсрочните парламентарни избори, които се проведоха в неделя.
Изборна драма в Македония
Около процент разлика между управляващите и опозицията
Информацията към момента от Държавната избирателна комисия при 99% обработени протоколи, е че с 16 хил. гласа води ВМРО-ДПМНЕ.
Дали тази ситуация ще се запази не е ясно, коментира специалният пратеник на bTV в Скопие Десислава Ризова.
Избори по балкански: Всички партии в Македония празнуват победа
Който и да вземе властта, западната ни съседка най-вероятно ще има нов премиер
Очаква се официалните резултати да бъдат оповестени във вторник.


description: Кръвта е дарена от чуждестранен студент в Русенския университет, който е заявил, че е боледувал от малария, но това не е взето предвид при изследванията

title: Пациент, заразен с малария при кръвопреливане, почина в Русе

maintext:
Пациент, заразен с малария при кръвопреливане, почина в болница в Русе, съобщи репортер на bTV. Вътрешна проверка в болницата и проверка на здравното министерство търсят кой е виновен за инцидента.
80-годишният пациент постъпва в Тубдиспансера в края на ноември с пневмония. При направените му изследвания е установено, че е носител на малариен плазмодий, което шокира близките му.
Седмица преди това мъжът е лекуван в кардиологията, където му е направено кръвопреливане.
Кръвта е дарена от чуждестранен студент в Русенския университет. Той е заявил, че е боледувал от малария, но това не е взето предвид при изследванията.
Преливането на заразена кръв на пациента е грешка на екипа, който е провеждал акцията по кръводаряване, каза в предаването „Лице в лице” по bTV здравният министър в оставка Петър Москов.
Всяка дарителска кръв рутинно се изследва за СПИН, хепатит и други тежки инфекции. За малария това не се прави, тя е лечимо заболяване, допълни той. По думите му цялото количество кръв, взето от студента, е прелято само на въпросния човек и няма как да има и други засегнати. Министърът в оставка подчерта, че по случая тече обстойна проверка.
Опитите на екип на bTV за разговаря с началника на отделението по хематология се оказаха безрезултатни. Директорът на болницата също даде лаконично обяснение на скандалния случай. „Няма изявления, че е настъпила смърт от кръвопреливане”, заяви д-р Иван Стоянов, директор на УМБАЛ-Русе.
Според законовите правила кръвта не се изследва за малария в кръводарителния център в Плевен, твърдят от болницата. Управителят на Тубдиспансера обаче е на друго мнение.
„Проблемът е в тази последователност от събития, които касаят вземането, изследването на тази кръв и доставката й до леглото на болния. Пропускът, който е направен на ниво взета кръв, тъй като момчето е казало, че е боледувало от малария”, каза д-р Светослав Дачев.
Роднините обвиняват системата за направената грешка. Семейството ще изчака резултатите от проверките, за да реши дали да съди болницата.


title: Ако изборите бяха днес: До шест партии влизат в парламента

maintext:
Пет или шест партии влизат в парламента при предсрочни парламентарни избори днес. Това показват данните на експресно телефонно проучване между 500 души, проведено от Центъра за анализи и маркетинг на 2-3 декември. В коментар в студиото на „Тази сутрин” Юлий Павлов заяви, че резултатите много зависят от това дали водещият Слави Трифонов ще направи партия и ще се яви на избори.
Според Павлов Трифонов събира голяма част от протестния вот и „обира” от почти всички партии. От ГЕРБ взима по-малко, защото обединява и вота на негласуващите.
Проучване дава само 1-2% преднина на ГЕРБ пред БСП
Влизане на Слави Трифонов в политиката го изстрелва на челно място и изпраща РБ извън парламента
Тези резултати той изтълкува като сигнал към големите партии да внимават. При евентуално негово участие на изборите и Реформаторският блок изпада от парламента.
По думите на социолога и без участието на Слави Трифонов в политиката нещата за „Атака”, левицата, без БСП, и реформаторите не изглеждат добре. „Големите губещи са конкурентите на БСП в ляво – нито АБВ, нито „Движение 21” имат шанс”, каза той.
Повече за проучването и резултатите вижте във видеото.


description: Въвеждат специален режим на достъп в близост до заразени ферми в Пловдивско

title: 15 огнища на птичи грип в страната за две седмици

maintext:
15 стават огнищата на инфлуенца по птиците в страната, съобщиха от агенцията по храните.
От 16 декември досега са констатирани 14 места с птичи грип, поразил домашни пернати – 7 в Пловдив, 4 във Видин и по едно във Враца, София-област и Монтана. В Ямбол са намерени две мъртви диви чапли.
В Пловдивско са въведени мерки със съдействието на органите на МВР и ДАНС е въведен контролно-пропускателен режим на всички пътни превозни средства в 3-километровата предпазна зона около фермите с констатирано наличие на птичи грип. Ще бъдат умъртвени всички птици във ферми, в които не са въведени мерки за биосигурност в радиус от 1 км около заразените ферми.
Всички хора, които имат контакт с болни птици трябва да предприемат мерки за индивидуална защита, както и профилактично лечение с противогрипни препарати след консултация с личния си лекар. Категорично се забранява достъпът на хора, които не са клинично здрави, в грипно, или предгрипно състояние състояние, поради възможност от комбинация с вирусът на инфлуенцата и усложнения при човешкото здраве, посочват от БАБХ.
Със заповед на министъра на земеделието и храните Десислава Танева се въвежда забрана за достъп на външни лица, както и любителския риболов във водоемите и местата, обитавани от диви мигриращи птици, както следва:


description: Двамата ще разговарят на среща, организирана по покана на шоумена

title: Слави Трифонов и Сотир Цацаров обсъждат жалбите за гласуването на референдума

maintext:
Главният прокурор Сотир Цацаров ще се срещне със Слави Трифонов днес.
Очаква се на срещата, която е организирана по покана на шоумена, двамата да обсъждат жалбите, подадени от екипа на Трифонов, за нарушения при гласуването на референдума от 6 ноември.
„Шоуто на Слави” беше инициатор на допитването със шест въпроса, Конституционният съд обаче спря три от тях.
Така избирателите отговаряха на въпросите искат ли депутатите да се избират с мажоритарна система в два тура; подкрепят ли задължителното гласуване и намаляването на субсидията на партиите.
ЦИК: Референдумът няма да е закон за парламента
Не достигат около 12 000 гласа, за да бъде допитването задължително
За да бъдат резултатите задължителни за Народното събрание, не достигнаха малко над 12 000 гласа.
От „Шоуто на Слави” обвиниха ЦИК в манипулации и подадоха жалби до съда за нарушения в изборния процес.
Слави Трифонов: ЦИК извършва чудовищна манипулация с референдума
Резултатите от допитването ставали закон, ако се броят и невалидните бюлетини


description: Обезвредени са около 14 700 взривоопасни предмета, включително 6700 самоделни взривни устройства

title: Руски сапьори са разминирали почти 10 кв. км в Алепо

maintext:
От 5 декември досега руски сапьори са разминирали в Алепо територия с обща площ от 966 хектара (9,66 кв. км), предаде ТАСС, цитирайки Руския център по примирение на враждуващите страни в Сирия.
Само през последното денонощие те са прочистили от взривоопасни предмети четири училища, девет джамии и една детска градина в западната част на града.
От взривоопасни предмети вече са прочистени около 350 км автомобилни пътища и 2149 сгради (от тях 111 социално значими), 44 училища, 38 джамии, 10 болници и поликлиники, две детски градини, три водосборни станции, две електростанции и един хлебозавод, се казва в съобщението на центъра.
Като цяло са обезвредени около 14 700 взривоопасни предмета, включително 6700 самоделни взривни устройства.


description: Наказание обаче няма да има

title: Съдът призна за виновна Кристин Лагард за финансова небрежност

maintext:
Френски съд призна за виновна по обвинение за финансова небрежност директора на Международния валутен фонд (МВФ) Кристин Лагард, но разпореди тя да не получава наказание, предаде BBC.
Срещу 60-годишната Лагард бяха повдигнати обвинения за аферата „Тапи“. През 2008 г. в качеството си на финансов министър на Франция Лагард одобри компенсация в размер на 404 млн. евро за бизнесмена Бернард Тапи за спорната продажба на фирма.
Кристин Лагард се изправя пред съд заради делото „Тапи”
Тя е обвинена в небрежност
Лагард не присъстваше на обявяването на присъдата. Тя напусна Париж за Вашингтон. В петък обаче заяви пред съда, че е действала добросъвестно.


description: Тази сутрин в ефира на bTV Стоян Георгиев показа как общински имоти по странен начин са се „превърнали” в частни

title: Прокуратурата се самосезира за имотните измами в „Младост”

maintext:
Софийската районна прокуратура се самосезира след разследването на bTV за незаконното отчуждаване на общински имоти в столичния район „Младост”.
Проверката ще събира данни за извършени документни престъпления и документни измами, като има за цел да се проверят съставянето и използването на решения на поземлена комисия от 1994 и 1997 г., документи по Закона за нотариусите и нотариалната дейност, във връзка с изповядване на сделките по прехвърляне на процесните имоти, допълват от прокуратурата.
Тази сутрин разследващият журналист Стоян Георгиев показа как с фалшиви документи от поземлени комисии общински имоти са се оказали… частни.
Разследване на bTV: Как общински имоти за милиони стават частни, а общината не знае
Оказва се, че няма кой да гарантира законността на „реституцията” на апетитни имоти в София, макар скандалната схема да е съшита с бели конци
Схемата е по-сложна и включва няколко звена – вкл. и двама души, които са играли ролята на „бушони”. Единият е клошар и наркозависим, а другият не беше открит на адреса, на който е обявено, че живее – до столичния пазар „Димитър Петков”.
Там, оказа се, има павилион за скара и бира.
Следите сочат към фирма, в която участват други двама души, които вече са били герои в други разследвания на имотни измами.
Същевременно общината е в била неведение за промяната на статута на своите имоти, а нито двама нотариуси, нито Комисията по кадастъра са се усъмнили в документите, които са получавали.
Кметът на район „Младост”: Благодаря на bTV за разследването
Стоян Георгиев показа как апетитни имоти в София, чиято стойност е милиони левове, са станали от общински частни – при това без общината да разбере
Кметът на район „Младост” Десислава Иванчева изрази благодарността си за разследването и заяви, че ще предприеме собствена проверка и на други съмнителни реституции и придобивни сделки и ще се бори истината да излезе наяве.


description: Над една трета от хората над 15-годишна възраст у нас са развили вредния навик

title: България с най-много пушачи на глава от населението в ЕС

maintext:
България е на първо място в ЕС по брой на пушачите над 15-годишна възраст - 34,7 процента, следвана от Гърция с 32,6 процента, съобщи днес статистическата служба на ЕС „Евростат”, цитирана от БТА.
Най-малко са пушачите в Швеция - само 16,7 процента, а предпоследното място се заема от Великобритания със 17,2 процента.
Най-сериозен е проблемът с пасивното пушене в Гърция, където близо две трети от населението ежедневно вдишват цигарения дим на други хора. Това поставя страната на първо място в Европейския съюз по рискове за здравето, причинени от пасивно пушене, отбелязва „Евростат”.
По данни на европейската статистическа служба 64,2 процента от гърците са изложени ежедневно на цигарен дим в затворени помещения. На второ място по този показател е Хърватия с 44,7 на сто, а трета е България с 40,5 процента.
В другия край на класацията са Швеция, която защитава най-добре населението си от пасивно пушене, и Финландия, съответно с 5,9 и 6,3 на сто.


description: Медицинските прегледи на мигрантите продължават

title: Центърът в Харманли има нов директор

maintext:
Регистрационно-приемателният център за мигранти в Харманли е с нов директор, предаде БТА, като се позова на пресцентъра на Държавната агенция за бежанците. На поста на временния директор Димитър Захариев застъпва избраният с конкурс Славчо Янев.
Той е бил досега служител в "Гранична полиция". Заместник-директор е на Регионална дирекция "Гранична полиция" в Елхово до назначаването му на сегашната длъжност.
Центърът в Харманли се превърна в бойно поле, след като мигранти от Афганистан се вдигнаха на бунт срещу наложената карантина. Наложи се намесата на полиция и жандармерия, а охраната вече е поета от военни.
Здравите мигранти вече могат да излизат от центъра в Харманли
Болните ще бъдат отделяни в специални помещения в лагера
Прегледите на чуждестранните граждани продължават, съобщи на БТА директорът на РЗИ - Хасково д-р Соня Димитрова. По нейни данни броят на преминалите скрининга е около 1300 настанени в центъра кандидати за хуманитарен статут. Общият им брой е малко над 2000 души.
От вчера в лагера са започнали работа трима дерматолози от столичната Александровска болница и четирима инфекционисти от специализираната болница за инфекциозни и паразитни болести в София. При последно прегледаните са открити няколко случая на варицела, но намалява броят на заразените с краста. Няма епидемично рискови заболявания, обобщи д-р Димитрова.


title: Германските власти: Възможно е няколко души да са организирали нападението в Берлин

maintext:
Възможно е няколко души да са организирали терористичния акт на коледен базар в Берлин вчера, съобщиха германските власти. Най-вероятно арестуваният 23-годишен пакистанец не е извършител, признават от прокуратурата.
Снощи в 20 ч. местно време камион се вряза в оживен коледен базар в германската столица. Убити са 12 души, а десетки са ранени. До късно през нощта властите не можеха да кажат категорично дали става въпрос за инцидент или за тероризъм.
От днес вече се говори за планиран терористичен акт. Германският канцлер Ангела Меркел направи изявление и обяви, че трябва да се приеме, че става въпрос за терористична атака. Тя призова обаче страхът да не парализира живота в страната, колкото и да е трудно в този момент.
Меркел обеща строго наказание за отговорните за атаката и изрази отвращението си при мисълта, че извършителят може да е имигрант.
"За всички нас би било много тежко да го понесем, ако се потвърди, че човекът, който е извършил този акт, е търсил закрила и убежище в Германия. Това би било отвратително, особено за множеството германци, които всекидневно работеха в името на бежанците", заяви Ангела Меркел.
Няма информация за пострадали българи при трагичния инцидент, обяви посланикът ни в Берлин Ради Найденов. Той уточни, че все още няма подробна информация за жертвите и пострадалите.
Засега е ясно, че шест от жертвите са германци, а една е от Израел.
В камиона-убиец е намерено тяло, което според полицията най-вероятно е на шофьора поляк. Той е потеглил от Италия и е превозвал стоманени елементи. Собственикът на фирмата превозвач изключи неговият служител и братовчед да има нещо общо с атаката.
"Той е шофьор на камион от 15 години, съвсем балансиран. Гарантирам, че онзи, който е бил в центъра на Берлин, не е моят шофьор. Сигурно са му направили нещо", категоричен е той.
Коледните базари в Берлин днес остават затворени, но откритите базари в другите градове на страната ще продължат да работят, съобщиха от вътрешното министерство.
Властите все пак съветват хората да бъдат бдителни, тъй като заплахата от нов терористичен акт остава висока. Тази вечер в Мемориалната църква, до която се намира базара, в който се вряза камиона, ще има бдение за жертвите на атентата.


description: Австрийският външен министър беше категоричен, че страната му няма да отстъпи пред Анкара

title: И България била за спиране на европреговорите с Турция

maintext:
Австрия, Холандия и България са на общата позиция, че Европейският съюз трябва да замрази преговорите с Турция за присъединяване към общността. Това става ясно от интервю на австрийския външен министър Себастиан Курц пред германското списание „Шпигел” и цитирано от АП.
“Погрешно е да продължаваме преговорите за присъединяване все едно нищо негативно не се е случило в Турция през последните няколко месеца”, коментира той.
В отговор на въпрос защо тогава повечето членки на ЕС изглеждат на различна позиция, Курц коментира, че в Брюксел решение не може да се вземе без консенсус и страната му ще държи на своята позиция. „Ние сме заедно с Холандия и България. Австрийският парламент, както и холандският, реши да замразим преговорите. В тесни кръгове много европейски политици ми казват, че нашата позиция е правилната”, посочва още първият дипломат на Австрия.
Реджеп Ердоган: Турция се измори да тича след Европа
Добрите отношения с Изтока не са алтернатива на тези със Запада, и обратно, заяви турският президент
В четвъртък лидерите от ЕС ще коментират споразумението с Турция за спирането на мигрантската вълна към Европа.
Президентът на южната ни съседка Реджеп Ердоган заплаши, че ще отвори границите, тъй като ЕС не помагал достатъчно на страната и не проявявал разбиране към сложната ситуация в нея след опита за преврат. Европейски политици от всички цветове критикуват Турция заради антитерористичното й законодателство, станало повод за ареста на десетки хиляди военни, полицаи, магистрати, журналисти учени и учители.
В Анкара работят и по конституционни промени, които да концентрират голямата част от властта в ръцете на президента, който все по-често говори за „несправедливостта” на договори от преди век, с които са определени границите на страната.


description: През 2015 г. шоуто в Копакабана събра 2 милиона души, като за него бяха използвани 24 тона пиротехнически средства

title: Новогодишните фойерверки в Рио де Жанейро ще бъдат съкратени заради кризата

maintext:
Продължителността на новогодишните фойерверки, които традиционно се организират на крайбрежната Копакабана в бразилския град Рио де Жанейро ще бъдат съкратени заради финансови проблеми, съобщава ТАСС.
Миналата година времетраенето на зарята беше 16 минути, а сега тя ще бъде сведена до 12 минути. Организацията на шоуто се нуждае от привличането на значителни спонсорски средства.
Тази година, поради финансови причини, много компании няма да могат да финансират празничното шоу. По-голямата част от финансирането ще се падне на градските власти в Рио, като те ще похарчат около 1,5 милиона долара.
Според местната управа фойерверките няма да загубят от своя блясък и при 12-минутна продължителност. Това е достатъчно дълго време, за да могат гражданите и гостите на мегаполиса да се насладят на традиционната новогодишна заря. Тя всяка година привлича многобройни туристи.
Миналия 31 декември шоуто в Копакабана събра 2 милиона души, като за неговото провеждане бяха използвани 24 тона пиротехнически средства.


description: Той загива при въздушната бомбардировка на 15-та въздушна армия на САЩ над София

title: Отбелязваме 73 години от героичната смърт на Димитър Списаревски

maintext:
На днешния ден се на навършват 73 години от героичната смърт на българския летец полковник Димитър Списаревски по време на въздушната бомбардировка на най-мощното американско авиационно оперативно обединение – 15-та въздушна армия на САЩ, над София. При нападението са убити са 64 души, 93-ма са ранени, а 113 сгради в столицата разрушени.
„Ситуацията на 20 декември 1943 г. е била обречена за нашите пилоти, но те не са имали колебанието – излитали са”, разказва полк. проф. Димитър Недялков, който е началник на катедра „Военновъздушни сили и отбрана” към Военната академия и сценарист на документален филм за българския летец.
Българските сили закъсняват сериозно с превъоръжаването на изтребителната авиация, коментира още той в студиото на „Тази сутрин”. Има само 41 български самолета в боеготовност с подготвени екипажи, докато от другата страна на сражението са близо 1500 ударни, спомагателни и изтребителни самолети.
Само два дни преди въздушния бой българските авиатори отработват начина, по който ще посрещнат противника.Това е и първото военновъздушно сражение на Списаревски.
„Той се готви за този бой много старателно, но когато трябва да излети, двигателят на самолета отказва. Имал е възможност да каже, че не може да го изпълни”, обяснява полк. Недялков. Летецът обаче прави няколко опита. Още с излитането си той вече е откъснат от групата на българските изтребители и влиза в боя самостоятелно. Във въздуха провежда две атаки, като при втората загива трагично. Името и героизмът му обаче се прославят в целия свят.
Вижте във видеото повече за Димитър Списаревски:


description: Работна група ще бъде изпратена в Анкара, за да участва в разследването на престъплението, заяви руският президент

title: Владимир Путин: Отговорът на убийството на руския посланик може да бъде единствено засилването на борбата с тероризма

maintext:
Отговорът на убийството на руския посланик в Турция може да бъде единствено засилването на борбата с тероризма, заяви руският президент Владимир Путин, цитиран от ТАСС.
Москва трябва да разбере с точност кой стои зад убийството. Следственият комитет вече възбуди наказателно дело за убийство и му е наредено да състави междуведомствена работна група, която да бъде изпратена в Анкара, за да участва заедно с турските ни партньори в разследването на престъплението, каза Путин на съвещание в Кремъл.
Атентатор уби руския посланик в Турция (ОБНОВЕНА)
Андрей Карлов беше тежко прострелян от 22-годишен турчин, докато говореше на откриването на изложба
Президентът посочи, че се е договорил за това в телефонния разговор с турския си колега Реджеп Тайип Ердоган.
"Трябва да знаем кой е насочил ръката на убиеца", каза Путин.


title: Предаването bTV Репортерите беше отличено с награда

maintext:
bTV получи поредна награда, този път за предаването bTV Репортерите. Телевизията беше отличена с награда от Медийния фестивал „Българската Европа” в Русе.
Отличието се връчва за „системната упоритост, с която предаването разследва проблемни за обществото области”.
За първи път журито определи отличията си след няколкомесечно наблюдение на телевизионните продукти.
bTV Репортерите е поредица, която отдавна трасира пътя на разследващата журналистика по възможно най-добрия начин.


title: Цветанка, която изостави бебето си в „Обеля“: Искам си я обратно, ако реши, ще ми прости

maintext:
Преди три месеца една история разтърси цяла България. Майка изостави новороденото си бебе в храстите зад блок в столичния ж.к. „Обеля“. Съседи намериха детето и го спасиха от измръзване.
Точно три месеца след инцидента родителите на бебето приеха bTV в дома си, където отглеждат другите си две деца, а майката – Цветанка, даде първото си телевизионно интервю.
Бащата на изоставеното в "Обеля" бебе: Страх ме е да не вземат по-големия ми син
Цветомил Колев проговори единствено пред bTV
Тя разказа, че е „сравнително добре“ и съжалява за стореното.
Сама е изоставила бебето, но не знае защо, „просто не си го обяснявам“, „предполага се, че може би не съм мислила трезво и затова съм го направила“.
Ако можеше да върне времето назад, нямало да го стори.
На въпрос дали иска прошка, тя отговори: „След време, който трябва, ако реши, ще ми прости“.
„Може да не съм идеалната, но все пак съм си отгледала децата“, каза още Цветанка.
Припомнете си историята на изоставянето:
По думите на бащата Цветомил последните три месеца са минали тежко, той самият трудно спи след случилото се.
Бебето е кръстено Никол, на дядо си.
След изоставянето социалните служби поеха грижата за него и Цветанка и Цветомил още не са го виждали. „За мен децата винаги са означавали много“, каза майката.
Изписаха от болницата майката, която изостави новороденото си
Детето вероятно ще бъде дадено в приемно семейство
За Коледа тя би пожелала на Никол „да порасне здрава и щастлива и най вече, ако си е при нас, ще направим всичко възможно да си е здрава и щастлива. Просто да не е лишена от нищо. Това ѝ го пожелавам“.
Двамата искат детето да им бъде върнато и са убедени, че ще се справят с отглеждането му.
Решени са да разкажат на Никол за случилото се, „когато вече усетим, че започва да разбира“.
Протест в кв. ”Обеля” за справедливо наказание за изоставеното бебе
Майките от квартала се притесняват, че на виновните ще им се размине
Цветомил каза, че е простил на Цветанка: „Щом съм с нея, съм простил, макар че за това не виждам кой може да прости такова нещо“.
Потърсихме коментар от Агенцията за социално подпомагане за случая с бебето. От там ни казаха, че все още при тях не е постъпвало искане за връщане на детето в семейството на биологичните му родители.
Срещу майката Цветанка тече следствие и е възможно да ѝ бъде повдигнато обвинение.


description: те са недоволни от увеличения на 750 лв. патентен данък

title: Таксиметрови шофьори отново на протест в Пловдив

maintext:
Таксиметрови шофьори се събраха пред сградата на община Пловдив, за да протестират срещу увеличения патентен данък на 750 лева. На място имаше около 50 души,без таксита. Кметът не излезе от общината, а полиция охранява събитието.
В рамките на десет дни това е втори протест.
На 21 декември шофьорите блокираха в час пик централни булеварди в града и поискаха да се срещнат с кмета на града Иван Тотев, но от общината им казаха, че той е излязъл малко преди те да се съберат.
Според някои от шофьорите добрата страна е, че налогът от 750 лева на година може да се плаща на равни части всеки месец, но тогава пък трябва да купуват ежемесечен стикер за разрешително, който е 34 лева.
Превозвачите смятат, че новият налог ще доведе до повишаване на тарифите поне с 0,10 лева на километър, което ще компенсира донякъде увеличението на данъка. Те поставиха отново и старите си проблеми - забраната да спират на автобусни спирки, недостатъчните стоянки, както и това, че такива изобщо няма на ремонтираните булеварди.


description: Отбелязана е била тясната координация между руските и турските правоохранителни органи

title: Путин и Ердоган са обсъдили разследването на убийството на руския посланик в Турция

maintext:
Руският президент Владимир Путин разговаря днес по телефона с турския президент Реджеп Тайип Ердоган. Двамата обсъдиха разследването на убийството на посланика на Русия в Турция и успешното завършване на операцията в сирийския град Алепо, предаде ТАСС, като се позова на Кремъл.
Атентатор уби руския посланик в Турция (ОБНОВЕНА)
Андрей Карлов беше тежко прострелян от 22-годишен турчин, докато говореше на откриването на изложба
"Президентът на Турция информира Владимир Путин за хода на разследването на убийството на посланика на Русия в Турция А. Г. Карлов. Отбелязана беше тясната координация между руските и турските правоохранителни органи и специални служби по този въпрос", заяви Кремъл.
"И двете страни изразиха удовлетворение от успешното завършване на операцията в Алепо. С това се създават благоприятни условия за започване на мирен процес, предполагащ прекратяване на бойните действия на цялата територия на Сирия и преход към политическо уреждане", заяви Кремъл.


description: Тя изигра принцеса Лея в оригиналната трилогия на Междузвездни войни

title: Актрисата Кари Фишър почина на 60-годишна възраст

maintext:
Актрисата Кари Фишър, изиграла принцеса Лея в оригиналната трилогия на „Междузведни войни” е починала на 60-годишна възраст, съобщи списание „Пийпъл”, цитирайки публицистът на семейството.
„С огромна тъга съобщаваме, че Кари Фишър почина тази сутрин в 8:55 часа”, пише в официалното съобщение.
„Кари беше обичана от света и дълбоко ще ни липсва. Семейството й благодари за вашите молитви и пожелания”, пише още в официалното съобщение.
Преди дни американската актриса претърпя сърдечна криза по време на полет от Лондон за Лос Анджелис. Тя беше хоспитализирана в критично състояние, но по-късно беше съобщено, че е стабилна.
Фишър е потомка на „кралска династия” в Холивуд – родителите й са актрисата Деби Рейнолдс и покойният певец Еди Фишър. Ролята й на принцеса Лея от 1977 г. я изстрелва към славата. Тя се завръща в сагата и в продължението „Силата се събужда”.
„Тя няма приятели, няма семейство. Планетата й току що е била унищожена. В първия филм „Нова надежда” тя беше просто войник на първа линия. Единственият начин да направят героя силен беше да бъде ядосан. В „Завръщането на джедаите” тя е по-женствена, подкрепяща и любяща”. По този начин Фишър обобщава ролята си на принцеса Лея в интервю за списание „Ролинг стоун” от 1983 г.
„Джордж Лукас винаги ми напомняше да се изправя и да се държа като принцеса. А аз се държах като еврейска принцеса – ходех прегърбена и дъвчех дъвка”, спомня си Фишър тогава.
Фишър работи като писателка и сценаристка, като е известна с откровените си разкази за борбата с психичното биполярно разстройство и пристрастеността към медикаменти, кокаин и алкохол.
Биографичната й книга „Пощенски картички от ръба” беше филмирана през 1987 г. с участието на Шърли Маклейн и Мерил Стрийп.
Фенове на "Междузвездни войни" по цял свят са съкрушени от загубата на Кари Фишър. „Смъртта е естествена част от живота. Радвайте се за тези, които се трансформират в Силата. Не ги оплаквайте. Не скърбете за тях.” Тази фраза, използвана от друг герой в „Междузвездни войни” – Йода, се превърна в една от най-споделяните в социалните мрежи след смъртта на Фишър.


description: БСП няма да предлага служебни министри, ДПС предлага сегашното правителство да остане до встъпването на Радев в длъжност

title: Социалистите искат предсрочни избори на 26 март

maintext:
За нас от самото начало беше ясно че този парламент не може да излъчи правителство. За нас датата на предсрочните избори е 26 март. Това заяви лидерът на БСП Корнелия Нинова след провала на преговорите за формиране на нов кабинет с мандата на Реформаторския блок.
„Пазарлъците му последния месец бяха загуба на време за България“, каза Нинова.
„Президентът Плевнелиев да пристъпи към назначаване на служебен кабинет. БСП няма да предлага служебни министри на който и да е президент. БСП ще предлага министри като спечели парламентарните избори”, категорична беше тя.
РБ, ГЕРБ и ПФ не се разбраха за пенсиите, няма да има правителство
България тръгва към предсрочни избори
Междувременно от президентството съобщиха за bTV, че утре държавният глава „ще изпълни конституционните си задължения”, като не се уточнява дали това значи, че Плевнелиев вече има готовност с третото си служебно правителство.
Защо да имаме два служебни кабинета?
В това Народно събрание няма как да се сформира ценностно мнозинство, защото още преди 2 години начинът на формиране на мнозинство беше грешен. Това заяви в парламента лидерът на ДПС Мустафа Карадайъ.
"С днешните действия се потвърждава това, което се случи с подаването на оставката на кабинета. До сформиране на служебен кабинет насрочване на предсрочни избори от новоизбрания президент Радев този кабинет в оставка може да си изпълнява функциите. Няма нужда от два служебни кабинета", отбеляза той.


description: 72-годишният университетски преподавател по икономика заяви, че проевропейската позиция е била ключът за победата му

title: Александър ван дер Белен ще е новият президент на Австрия

maintext:
Следващият президент на Австрия ще бъде проевропейският независим кандидат и бивш лидер на Зелените Александър ван дер Белен, предаде пратеникът на bTV Кристина Баксанова.
Той получава 51,68% от гласовете при отчетени всички бюлетини, подадени в изборните секции, без да се смятат подадените по пощата.
Противникът му – крайнодесният Норберт Хофер призна поражението си и поздрави съперника си за успеха.
Австрийците избират президент
Последните социологически допитвания показват еднакви шансове на двамата претенденти
На пресконференция в двореца „Хофбург“ Ван дер Белен изрази желанието си след време всички австрийци да го чувстват като „своя президент“.
72-годишния университетски преподавател по икономика заяви, че проевропейската позиция е била ключът за победата му.
„Борих се за Европейския съюз от самото начало“, каза той в първите си коментари след обявяването на първите прогнозни резултати.
Бившият лидер на Зелената партия призна, че не е бил напълно уверен в победата си. „Надявах се на положителен резултат. Бях изненадан обаче от преднината“, отбеляза той.
Австрийският канцлер Кристиан Керн поздрави Ван дер Белен за победата и изрази увереност, че Австрия ще има президент, който отлично ще я представлява на национално и международно ниво.
Председателят на Европейския парламент Марин Шулц определи резултата от изборите като поражение за „антиевропейския, ретрограден популизъм“. Той поздрави новоизбрания президент за това, че е спечелил „с ясно проевропейско послание и кампания“.
Германският вицеканцлер Зигмар Габриел също приветства победата на Ван дер Белен. „Цяла Европа си отдъхна“, заяви той в „Туитър“. По думите му резултатите от изборите в Австрия са „ясна победа на разума над десния популизъм“. Поздравления отправи и германският външен министър Франк-Валтер Щайнмайер.
45-годишният самолетен инженер Хофер пък ясно посочи, че няма да се откаже от политиката и отново ще се кандидатира за президент след шест години. „Никога няма да подведа избирателите си“, зарече се кандидатът на крайнодясната „Партия на свободата“.
Преди изборите двамата кандидати бяха с равни шансове и никои не смееше да прогнозира кой ще спечели.
Това беше най-дългата предизборна кампания и най-скъпите избори в историята на Австрия.
Ван дер Белен и Хофер стигнаха на балотаж през май, като разликата между тях беше по-малка от 0,6%. Изборите обаче бяха анулирани заради процедурни нарушения, а дефект в пликовете за гласуване по пощата отложи нов балотаж от октомври за декември.
Позициите на двамата са напълно противоположни – Хофер не крие, че симпатизира на Тръмп и няколко пъти се обяви за диалог с Русия и за отпадане на санкциите. През пролетта той спечели голяма част от австрийците заради антимигрантската си риторика. Ван дер Белен пък обяви, че никога няма да подкрепи правителство с крайнодесните и Австрия ще бъде на страната на Брюксел.
Между туровете посланията на кандидатите не се промениха съществено, но се случиха други два важни вота извън Австрия.
„Излизането на Великобритания от ЕС и победата на Доналд Тръмп в САЩ създаде усещането за голяма популиска вълна. От тази гледна точка на всеки следващ избор в ЕС се гледа през тази призма“, коментира политологът Иван Кръстев.
И двамата кандидати обаче са вид протестен вот на австрийците срещу традиционните партии в страната.
Ван дер Белен е потомък на руснак и естонка, избягали от Съветския съюз в Германия и установили се в крайна сметка в Австрия. Той определя Австрия като своя родина, макар да признава, че е израснал като „дете на имигранти“ в алпийската провинция Тирол.
Ван дер Белен има зад гърба си близо четвърт век академична кариера като професор по икономика. През 70-те години е членувал в Австрийската социалдемократическа партия и признава, че като младеж е гласувал за Комунистическата партия. В крайна сметка се присъединява към Зелената партия, която по-късно оглавява 11 години – до 2008 г.


description: Най-много са албанците, но има и много хора от Близкия изток

title: Рекорден брой мигранти са си тръгнали от Германия

maintext:
Германия е върнала 55 хиляди кандидати за убежище в страните им през тази година, съобщава Федералната служба по миграция и бежанци.
Това е най-големият брой на напусналите страната за последните 16 години.
По-голямата част от тях са граждани на Западните Балкани. Най-голямата група - 15 хиляди, са албанците. Следват по 5 хиляди души от Сърбия, Ирак и Косово.
Димо Гяуров: Бежанците са най-много 18%, останалите мигранти нямат място в Европа
Според ексшефа на разузнаването ръководствата на МВР и службите не се справят с работата си
Значително се е увеличил броят на тръгващите си афганистанци, иракчани и иранци. Само в Афганистан са се завърнали досега 3200 души – 10 пъти повече от преди година.
Германия поема пътните разходи и отпуска финансова помощ на тези, които доброволно пожелаят да напуснат страната.


description: От левицата заявиха, че веднага ще го върнат, тъй като искат предсрочни избори

title: Президентът връчва мандата на БСП

maintext:
Днес президентът Росен Плевнелиев ще връчи на БСП мандат за съставяне на кабинет. От партията бяха категорични, че ще го върнат, тъй като настояват за предсрочни избори веднага.
Така официално реформаторите ще са на ход.
Вчера на заседание на Изпълнителния съвет на Реформаторския блок беше взето решение да започнат консултациите за кабинет.
Десните обявиха, че ще вземат мандата само ако има шанс за стабилно мнозинство.
Петър Москов: Отиваме на избори само ако всички възможности са изчерпани
„В разговори за бъдещо мнозинство можем да влезем само след фактическо връчване на мандат на следващата политическа сила след БСП”, каза той
По време на преговорите между Реформаторите и ГЕРБ стана ясно, че от партията на премиера в оставка иска отлагането им до фактическото получаване на мандата от дясната коалиция.
Евентуалните партньори се разминаха и по искането на реформаторите кабинетът да е експертен.
Реформаторите – най-логичният избор за трети мандат (ОБЗОР)
Към момента те нямат решение дали да приемат и са на позицията, че ГЕРБ носят отговорността да направят правителство. Според социолозите вървим към предсрочни избори през пролетта
Политологът Татяна Буруджиева коментира в предаването „Тази сутрин“ по bTV, че БСП най-вероятно ще върне мандата веднага, както направи ГЕРБ. Според нея, предвид „протакането“ от страна на президента Росен Плевнелиев, е вероятно да се направи опит за създаване на правителство с мандата на Реформаторския блок (РБ). Макар че може да станем свидетели и на фарс като този с Патриотичния фронт – когато цяла седмица се говореше кой кого ще подкрепя и на накрая се оказа, че никой никого няма да подкрепя, даже мандат няма да се дава.
Красимир Каракачанов: ГЕРБ вероятно се притесниха, че ще действаме радикално
Според него в момента няма вероятност той да стане премиер
Политологът Димитър Арамов коментира, че за да има правителство на РБ, ГЕРБ трябва да поеме отговорност да го подкрепи, а няма причина да го прави. Според него страната не е в политическа криза, а в безвремие.
По думите на Буруджиева е възможно следващият президент да не е толкова разнороден.


description: Няма нищо укорително, ако Нинова е съгласувала кандидатурата на ген. Радев с ген. Решетников, каза зам.-председателят на АБВ

title: Румен Петков: Нямам отмъстително отношение към Корнелия Нинова

maintext:
Във връзка с интригата, която върви от известно време в медийното пространство, че Корнелия Нинова се е срещала с ген. Решетников и е съгласувала кандидатурата за президент на ген. Румен Радев с него, а главният интригант на този сюжет е Румен Петков, Петков заяви в предаването „Лице в лице”, че не иска да участва в "подобен род кухи внушения, зад които няма нищо истинско и реално".
Той допълни, че ген. Решетников не заслужава като човек, който обича България, да се правят такива внушения, че той може да бъде използван за някаква интрига. Според Петков това е нелепо.
Корнелия Нинова станала жертва на хибридна война с Русия
Тя отрече твърденията на руския ген. Решетников, че е съгласувала кандидатурата на Румен Радев с него
„Не знам защо има стремеж от хора от БСП да се държи БСП в този обяснителен режим, от това губи самата БСП, но това е техен проблем”.
Попитан дали има отмъстително отношение към Корнелия Нинова, Румен Петков каза, че АБВ няма такъв манталитет:
„Смея да твърдя, че сме сред най-интелигентните политически участници в живота на нашата страна. Който иска да върти БСП в този режим на оправдания, него го прави”.
Румен Петков заяви, че не е съгласен с твърденията, че ген. Решетников е корумпиран. По думите му той е много честен и достоен човек, който обича България.
Според Петков няма нищо укорително, ако Нинова е съгласувала кандидатурата на Радев с Решетников, ако е разговаряла и с американците, и с европейските партньори, и с руснаците, които са стратегически партньори. Сигурно и другите политически сили са консултирали своя кандидат.
Румен Петков заяви, че ген. Радев е спечелил по няколко причини.
Най-голяма заслуга за победата на ген. Радев има Бойко Борисов със заплахата, че, ако неговият кандидат не спечели, той ще подаде оставка. Така той мобилизира огромен отрицателен вот и даде енергия на желанието за смяна на политическата система, за смяна на политическите реалности, каза Румен Петков.
Цялото медийно пространство беше използвано да се внушава че единствената кандидатура е Румен Радев и това насочи не малко избиратели, които искаха промяна, да подкрепят още на първи тур Радев.
На въпроса редно ли беше Борисов да подава оставка и да обвързва изборите за президент с бъдещето на правителството, Румен Петков каза, че това е несериозна обвръзка:
„Нима Борисов като премиер не е работил с президента Първанов, който е със съвсем различни от неговите политически убеждения и възгледи”.
Във връзка с твърденията на Румяна Бъчварова, че четирима чужденци готвят терористичен акт у нас, Петков каза, че това е много чувствителен въпрос, с който не бива да се спекулира.
Не случайно пробива тезата, че като отговор на така наречените протести, които в не малка степен са непремерени, политически яхнати от ВМРО, да доведе и до ответна реакция.
Затова и АБВ ще предложи в Народното събрание декларации по четири ключови въпроса - да се постигне общо съгласие да се спрат спекулациите по темата с бежанците, заяви Петков.
Петков припомни, че от АБВ са внесли законопроект да се промени санкциониращия процес за хората, които се занимават с трафик и превеждане през територията на страната. Той каза още, че на много места оградата по границата е легнала, некачествено направена.
В коментар по темата АЕЦ „Белене” зам.-председателят на АБВ каза, че правителствата на Бойко Борисов и Пламен Орешарски са направили много, за да блокират проекта.
Той допълни, че към проекта има интерес и от страна на френска компания. По думите му „Белене” може да бъде една от темите, по които Народното събрание да постигне общо съгласие, защото е стратегически проект и ако той не бъде реализиран, ще излезем от картата на ядрените държави.
С губенето на време, ние губим пари, каза Петков:
"Ако първото правителство на Бойко Борисов не беше спряло проекта, ако правителството на Орешарски беше развило проекта, вместо да търси нелепи решения с по-скъпи блокове в „Козлодуй”, които трудно могат да бъдат реализирани…"
Според Петков интересът на Китай датира още от първия кабинет на Сергей Станишев, но тогава се е реагирало неадекватно.
„Ако сега се допусне отново неадекватна реакция от страна на българското правителство, независимо дали това или следващото, рискуваме да разгоним този път трайно и безвъзвратно потенциалните инвеститори. Трябва да се видят условията и на французите, и на китайците, и България да избере своя интерес.


description: В Хавана почетоха паметта му с 21 топовни салюта

maintext:
Бащата на кубинската революция Фидел Кастро беше погребан на скромна церемония в тесен семеен кръг.
Часове преди официалното начало на телевизионното излъчване на погребението, сигналът е бил прекъснат, като по-късно днес държавната телевизия ще излъчи откъси от церемонията.
Половин милион кубинци изпратиха Фидел Кастро (СНИМКИ)
Те пееха националния химн и скандираха "Аз съм Фидел"
В пламенна реч снощи, кубинският президент Раул Кастро обяви, че ще брани завета на брат си и социализма.
Освен това правителството ще внесе закон, по волята на самия Фидел Кастро, който отхвърля всякакви прояви на култ към личността му, като кръщаване на негово име на площади, улици и издигане на негови паметници.
Над 20 световни лидери ще изпратят Фидел Кастро
Президентът на САЩ Барак Обама няма да присъства на церемонията по прощаването с бащата на кубинската революция
В същото време в столицата Хавана почетоха паметта му с 21 топовни салюта.
Последният дом на Кастро ще бъде гробището Санта Ифигения, където почиват и други известни кубинци като лидерите на кубинската освободителна борба срещу испанската власт Карлос Маноел де Сеспедес и Хосе Марти.
За последните няколко дни кортежът с праха на Кастро пропътува хиляди километри на територията на 13 от 15-те провинции на острова, събирайки големи тълпи от изпращачи на всякаква възраст.
Фидел Кастро почина на 25 ноември на 90 годишна възраст.


description: Те настояват за намаление на новия алтернативен данък или да им се позволи да го плащат на части

title: Бургас: Таксиметрови шофьори излязоха на протест и заплашиха с блокади

maintext:
Таксиметрови шофьори излязоха на протест в Бургас.
Те настояват Общинският съвет да намали новия алтернативен данък или да им позволи да го плащат на части.
Окончателно: Такситата ще плащат по 850 лв. годишен данък
В бранша все още няма яснота дали това ще се отрази на цената на таксиметровия превоз
В противен случай заплашват с блокади на улици и с увеличаване на тарифите.
В момента повечето таксита в Бургас возят за цена 79 ст. на километър.


description: Лидерът на СДС запита как е щяла да реагира държавата след Хитрино при служебен кабинет

title: Лукарски: Най-добре правителството на РБ да е с премиер Бойко Борисов

maintext:
Най-добре за страната ще бъде Реформаторският блок да не връща мандата, а да се опита да състави правителство, като остави на ГЕРБ премиерския пост и най-подходящият за него е Бойко Борисов. Това заяви в студиото на „Тази сутрин” икономическият министър в оставка и лидер на СДС Божидар Лукарски.
Той призна, че все още няма единна позиция на дясното обединение и след получаването на мандата ще има среща на „Раковски” 134, на която ще се вземе решение. Лукарски отбеляза, че от Патриотичния фронт са декларирали подкрепата си за „реформаторско” правителство, а ГЕРБ са изявили готовност за още един кръг от преговори.
Реформаторите с последния шанс за правителство
Преди това държавният глава предложи кабинет на ГЕРБ и БСП, но те отказаха
Лидерът на СДС изреди няколко причини да не се стига до служебен кабинет, като обвърза политическата ситуация с трагедията в Хитрино („Как би протекла адекватно реакцията, ако беше служебно правителство, как щяха да се гласуват тези 10 млн.?”), със стабилността в региона заради бежанците, както и с изборните правила („Предсрочни избори са изкривяване на вота на 2,5 млн. българи, които гласуваха на референдума – избори в началото на пролетта ще се проведат по старата система”).
Лукарски посочи и че БСП и ДПС са „най-вероятната алтернатива, която може да дойде на власт”, а следващи избори отново биха довели до пъстър парламент.
„Ние казваме, че РБ ще се опита да реализира мандата, който ще бъде връчен днес от президент Плевнелиев. Този мандат не може да бъде реализиран без колегите от ГЕРБ. Те, като най-голяма парламентарна сила, трябва да предложат премиер”, заяви лидерът на СДС, който допълни, че „сегашният министър-председател е най-добрият за България в това кризисно време”.


description: Трима непълнолетни бяха пуснати, те се връщат в лагера и ще са под надзора на инспектор от Детска педагогическа стая

title: Съдът остави в ареста 15 мигранти, обвинени за бунта в Харманли

maintext:
Мигрантите, обвинени за бунта в бежанския лагер в Харманли, поискаха днес от съда да ги пусне на свобода. Магистратите обаче пуснаха от ареста само трима от общо 18-те задържани.
И тримата освободени са непълнолетни. Те ще бъдат върнати обратно в лагера в Харманли , като двама от тях ще бъдат под надзора на инспектор от Детска педагогическа стая . Останалите 15 остават в ареста.
Eдин от афганистанците, обвинени за бунта, при влизането си в лагера в Харманли е използвал името Ашикуллах Бабрек. Тогава казал, че е на 26, а днес пред съда заяви, че е на 30. Той е без документи и ясна самоличност.
„Който е стачкувал, той е виновен. Мен бунтът ме хвана в столовата, вземах храна и просто се оказах в центъра на събитията”, твърди той.
Всеки от задържаните чужденци днес твърдеше, че е невинен. Стачкували, но не били агресивни.
„Моля властите да намерят хората, които са участвали в бунта, не всички, които сме тук, сме виновни”, заяви Забиуллах Торхай.
За всички навършили пълнолетие от обвинените съдът постанови постоянен арест с мотива, че нямат постоянен адрес извън лагера в Харманли и могат да се укрият.
Трима от групата обаче се връщат в бежанския център. Сред тях и едно 13-годишно момче от Афганистан.
„Баща му е в Афганистан, той е сам тук, с негов братовчед , който след събитията е преместен във Военна рампа”, обясни служебният защитник Галина Славова.
Момчето е без законен настойник и няма никой до себе си. „В момента на задържането беше бос, твърдеше, че от два дни не е ял”, обясни Славова.
Другите двама непълнолетни също се връщат в лагера в Харманли, но под надзора на инспектор от Детска педагогическа стая. Разследването срещу тях продължава, а статутите им са под въпрос.
Пред затвора някои от задържаните предпочетоха обратен билет за родината си. До приключване на разследването и произнасянето на присъдата обаче групата остава у нас.


description: Опериран е по спешност, но животът му остава в опасност

title: Млад мъж се простреля в Бургас

maintext:
27-годишен мъж се простреля в центъра на Бургас, съобщи кореспондентът на bTV в региона.
Инцидентът е станал на улица „Георги Шагунов", където мъжът е пребивавал.
Според официалната информация той се е прострелял по невнимание в областта на шията с газов пистолет. Полицията разследва вероятността оръжието да е преправяно на бойно.
Мъжът беше опериран по спешност в Бургаската болница и в момента е в отделението по реанимация, където лекарите се борят за живота му.


title: Тежка техника, ограждения и цивилни полицаи за новогодишния концерт в София

maintext:
Столичната дирекция на полицията (СДВР) обяви, че ще има засилени мерки за сигурност преди новогодишния концерт на пл. „Ал Батенберг“ в София.
Те се въвеждат след атентата в Берлин, при който камион се вряза в коледен базар, отнемайки живота на 12 души.
Около столичния площад ще бъдат разположени тежка техника, метали ограждения и коли на жандармерията, за да се предотврати навлизане на камиони с висока скорост. Мерките ще са няколко етапа, за да може да се реагира, ако някоя преграда бъде преодоляна.
Георги Костов: МВР взе необходимите мерки след нападението в Берлин
Не е регистрирана конкретна заплаха за територията нашата страна, увери той
Очаква се и тази година на площада да се съберат около 10 хил. души. Заради засилените мерки за сигурност от полицията препоръчват те да отидат по-рано и да бъдат търпеливи. Присъстващите ще бъдат проверявани за оръжия, пиротехника и алкохол на 10 пункта.
Сред множеството ще има и цивилни полицаи.
Движението в района ще бъде спряно още на 30 декември.
Засилена е охраната и на базари, молове, пазари и на станциите на метрото. Посолствата в София се охраняват денонощно от полиция и жандармерия.


description: В края на последния работен ден хиляди се отправиха към основните пътни артерии в София

title: Празничните задръствания започнаха, най-трудно се минава по Хемус

maintext:
Празничните задръствания и затруднения трафик започнаха. В часовете около края на работния ден хиляди пътуващи се отправиха към основните пътни артерии в София, за да напуснат града и се очаква близо 400 хил. души да напуснат града.
400 хил. българи ще пътуват за Коледа
Засилено полицейско присъствие ще има по пътищата през целия ден
Най-трудно се минава по магистрала "Хемус". Затворените за ремонти тунели усложняват трафика и колите се налага да чакат около час, за да преминат. Обновяването на двата тунела ще продължи и след Коледа и същия проблем очаква шофьорите и на връщане.
В рубриката ни "Аз, репортерът" получихме снимки на натоварения трафик в тунела Витиня.
Верижна катастрофа между 6 автомобила е станала при 82 км на магистрала "Тракия", съобщи „Фокус“, цитирайки полицията в Пазарджик. Произшествието е станало в района на 82 км. Няма сериозно пострадали хора. На място има екипи на „Пътна полиция“ и един екип на Спешна помощ, който преглежда участниците в катастрофата. Движението в района е временно затруднено и се осъществява с по-ниска скорост, но магистралата е проходима и трафикът не е спиран.
На разклона на Горубляне движението се регулира ръчно, а желаещите да минат оттам са изключително много.
На тунела при Люлин също трафикът е натоварен заради много желаещи да използват магистралата за Перник и Северната тангента. В рубриката ни "Аз, репортерът" получихме снимка на задръстването.
Трафикът по бул. „Владимир Вазов” и „Ботевградско шосе” е натоварен с автомобили, напускащи столицата. На изхода за АМ „Хемус” също се образуваха колони от изтеглящи се от града коли.
От АПИ съобщават, че в последния работен ден преди трите почивни дни за Коледа, от 16 ч. до 20 ч., се ограничава движението на камионите над 12 тона по автомагистралите и най-натоваренитe пътища. Целта е повишаване на безопасността, увеличаване на пропускателната способност на инфраструктурата и по-спокойно пътуване. Очаква се интензивно движение на изходите на София, по автомагистралите „Тракия“, „Хемус“ и „Струма“ и път I-1 (Е-79) София - Кулата.
Шофьорите трябва да тръгват на път с автомобили подготвени за зимни условия, да карат внимателно и със съобразена скорост, да не предприемат резки маневри и да спазват въведените ограничения, пътната сигнализация и указанията на „Пътна полиция“, която следи и предприема необходимите действия за организацията на движението.


description: Откажете се от партийните си субсидии или с тях възстановете щетите, каза още актьорът

title: Павел Поппандов призова политиците да дарят една заплата за хората в Хитрино

maintext:
Големият български актьор Павел Поппандов се обърна към политиците в студиото на предаването „120 минути” и ги призова да помогнат лично на пострадалите от взрива в Хитрино:
„Господа, не държавата, а вие трябва да помогнете на хората, изпаднали в беда в Хитрино. Откажете се от партийните си субсидии или с тях възстановете щетите. Ако това ви дсе вижда сложно, юридически невъзможно, дарете по една депутатска заплата за хората от Хитрино. Надявам се, че по този начин действително може да им се окаже съществена помощ, а не 325 лв., които не стигат дори за един стъклопакет".
Актьорът изрази надежда, че ще проявят малко благоразумие, че ще им се обади съвестта. Вероятно биха направили нещо, но не ми се вярва, каза още той.
Днес се навършват пет години от смъртта на незабравимия актьор Велко Кънев.
Със своите актьорски изяви и човещината си Велко Кънев може да застане до своя ненадминат учител Апостол Карамитев, каза Поппандов.
Павел Поппандов разказа, че е играл с него в 7 филма.
„По време на снимки винаги ти участваш активно в своята роля, но като че ли частица от мен сякаш се отделяше, за да гледа Велко и да му се възхищава”.
По въпроса за плановете да се изгради паметник на Велко Кънев, Павел Поппандов разказа, че това вероятно няма да стане. Трябвало е това да се случи с парите от диска, но той не е бил издаден легално.
„Няма подписани договори с изпълнителите – с композитора, с наследниците на Доньо Донев. Дадох съгласие, но при условие, че тези пари бъдат събрани и отидат за паметник. Но те няма да отидат, защото познавам тези хора”.
Мъжките времена могат да дойдат само, ако има мъже, коментира Поппандов. Понеже това понятие до голяма степен се е обезсмислило и до голяма степен мъжкото достойнство е отишло много настрани, не очаквам много скоро да дойдат мъжки времена.
Какво още каза големият български актьор, вижте във видеото:


maintext:
Счупен токоприемник е причината за аварията в столичното метро по време на час пик вчера вечерта. Стотици останаха блокирани под земята, а перонът при метростанция „Софийски университет” е препълнен с хора.
Аварията става заради проблем с контактната мрежа. Най-просто казано, тя прилича на мантинела, но с високо напрежение. Намира се встрани и по-високо от релсите и именно от нея мотрисата черпи ток.
Самият влак има изградени токоприемници, които наподобяват пластини и стоят встрани от колелата. Те трябва да се плъзгат по контактната мрежа, но някъде в района на Софийския университет връзката между токоприемниците и контактната мрежа е прекъсната.
Повредата в метрото е отстранена, движението е възстановено
Причина за спирането на мотрисите се оказа проблем с контактната мрежа
В момента мотрисата чака за ремонт в депо „Обеля”. Машинистът е спазил всички процедури за безопасност при такива ситуации.
За първи път откакто подземната железница в София работи има авария от такъв характер, отчитат от „Метрополитен”.
Кадри от охранителни камери запечатаха инцидента в метрото
Липса на реакция и грешки бяха отчетени при аварията
Аварията вчера доведе до спиране на движението по една от линиите на метрото за повече от пет часа.
Вече е назначена специална комисия, която разследва с точност какво се е случило. Тя трябва да се произнесе окончателно най-късно до утре в 14:00 часа.


description: След седмица обстановката ще бъде оценена наново

title: Новогодишните празненства в Брюксел може да бъдат отменени

maintext:
Новогодишните празненства и зарята в Брюксел на 31 декември може да бъдат отменени, съобщава БТА, цитирайки общинската управа.
Следващата седмица предстои нова оценка на обстановката, уточни кметът на града Иван Мейор. Той добави, че след снощния атентат в Берлин е била направена проверка на мерките за сигурност на коледните пазари в белгийската столица. По думите му са били предприети "малки промени".
По-рано днес белгийските власти увериха, че са предприети всички необходими мерки за охраната на масовото струпване на хора в центъра на Брюксел по празниците.
Българи в Берлин: Чувството е странно, сюрреалистично
Германците обаче не са склонни да драматизират и животът продължава
Равнището за готовност за атентат остава непроменено - в предпоследна степен (възможно и вероятно нападение). Тази седмица властите отмениха празник на открито в кв. "Андерлехт" заради невъзможността на службите да охраняват проявата.


description: Хиляди автомобили ще напуснат големите градове

title: МВР се готви да посрещне натоварения трафик по празниците (ВИДЕО)

maintext:
Усилията на служителите от „Пътна полиция“ в периода 23 – 30 декември основно ще са насочени към извеждане на трафика от столицата и големите градове на страната. Това каза комисар Бойко Рановски, началник на "Пътна полиция" на брифинг за предприетите мерки във връзка с предстоящите празници.
По думите му за празниците се очаква хиляди автомобили да напуснат столицата и големите градове.
„На 26 декември, на 2 и 3 януари на входовете на София и големите градове също ще има полицейски екипи за подпомагане на трафика“, поясни той.
По думите му в периода 23 – 30 декември, 26 декември и 2 и 3 януари основно усилията ще са насочени към регулиране и подпомагане на трафика, не толкова към контрол.
„През останалите дни, през които хората си позволяват да празнуват, да пият и след това да се качват на автомобилите, трябва да знаят, че ще има силени проверки в курортните комплекси, в близост до питейните заведения“, подчерта Рановски. Проверките ще са за употреба на алкохол и наркотични вещества, както и контрол на скоростта.
Той поясни, че съвместно с Агенция "Пътна инфраструктура" има създадена организация и издадена заповед за спиране на тежкотоварното движение над 12 тона на 25 декември.
Спирането ще е от 16 ч. до 20 ч. Организация е въведена и за последните празнични дни – 26 декември и 2 януари, като спирането на движението ще е от 14 ч. до 20 ч..
Към момента в страната има 7194 тежки пътно-транспортни произшествия със 684 загинали и 9067 ранени, съобщи комисар Рановски.
"В сравнение със същия период на миналата година произшествията са със 178 повече, загиналите са с двама по-малко, с 349 повече ранени има в сравнение със същия период за миналата година.
За периода на миналогодишните коледни и новогодишни празници - от 23 декември до 3 януари на територията на страната са станали 201 тежки произшествия със 16 загинали и 272-ма ранени. Има едно загинало дете , 41 са ранените деца само за коледните и новогодишни празници миналата година. Най-много са катастрофите в Пловдив, София и Варна".


title: Владимир Каролев за екипа на Тръмп: В Америка се случва положително нещо

maintext:
В Америка се случва много положително нещо, коментира в студиото на „Тази сутрин” икономистът Владимир Каролев.
„Когато Тръмп спечели, казах, че очаквам да направи много популярен екип. Той е много успешен автор, има 19 книги. В тях казва за бизнеса, че най-важното е да избереш правилните хора за правилните позиции в правилното време. В сегашния си екип гледа това да не е са кариерни политици, а хора извън „истаблишмънта”, коментира Каролев.
Правителство на свръхбогатите
Месеци наред Тръмп обещаваше да пресуши блатото във Вашингтон. Заричаше се да отмени господството на висшата прослойка. Защо тогава кабинетът му е пълен със свръхбогати хора?
Голяма част от предложените за министри в бъдещия американски кабинет са много богати – не само милионери, а дори милиардери.
Тод Рикетс, например, е предложен за зам.-министър на търговията. Неговото богатство се изчислява на 5,3 млрд, долара.
Уилбър Рос е вероятният бъдещ министър на търговията. Наричан е „царят на банкрута”,но не защото фалира компании, а защото купува фалирали компании и ги вдига на крака. Той има около 3 млрд. долара.
Бетрси Девос, предложена за министър на образованието, има около 5,1 млрд. долара.
Рекс Тилърсън, номиниран за държавен секретар, пък е изпълнителен директор на „Ексън Мобайл”. Той има 150 млн.
На този фон Стив Мнучин, номиниран за финансов министър, е доста беден – има само около 46 млн. долара богатство.
Той е работил навремето в „Голдмън сакс”, а сега е собственик на инвестиционна компания.
Вижте още във видеото:


description: Финансирането обаче е целево и не може да бъде използвано за режийни разходи на Академията

title: Правителството намери 8,3 млн. лв. за БАН

maintext:
Дни след като Народното събрание прие бюджета за догодина, без да увеличи издръжката на Българската академия на науките (БАН) с обещаните 10 млн. лв., финансовият министър в оставка Владислав Горанов обяви, че БАН ще получи целево финансиране от 8,3 млн. лв.
Депутатите гласуваха бюджета, одобриха и след това отказаха допълните 10 млн. лв. за БАН
Парадоксът е, че първоначално Министерството на финансите заложи 5 млн. допълнително за БАН, после тези 5 млн. станаха 10, а след това бюджетът на учените се оказа без увеличение
Днес той и новоизбраният председател на Академията акад. Юлиан Ревалски имаха среща, домакин на която беше премиерът в оставка Бойко Борисов.
Целевото финансиране ще бъде насочено към млади учени и докторанти, за проекти, свързани с демографската политика, за изучаване на сеизмологичните опасности, за работа на БАН в областта на образованието – проекти, свързани с нови подходи в образованието и квалификацията на учители.
За тази дейност ще бъдат отделени 5,8 млн. лв., поясни акад. Ревалски.
Министерството на енергетиката ще финансира целево с 2,5 млн. лв. проекти, свързани с енергийната ефективност, които ще бъдат осигурени по различни фондове, единият от които е Норвежкият, каза Ревалски.
По думите му той е получил уверение от премиера, че по предложените от БАН дейности, одобрени от кабинета в оставка, ще се работи и с всички следващи правителства, тъй като са полезни за българското общество.
Днешното решение ще бъде фиксирано в нормативен акт на правителството, който да гарантира, че финансирането е целево и не може да бъде използвано за режийни разходи на БАН.
Учените от БАН ще искат президенстко вето върху бюджета на държавата
Академията не получи исканите 10 млн. лв. допълнително за научни изследвания


description: Той бил недоволен, че баба му кара бавно и затова открил огън по колата ѝ

title: Изнервен шофьор в САЩ застреля 3-годишно дете

maintext:
3-годишно дете беше убито при стрелба по автомобил в Литъл Рок, САЩ.
Става дума за случай на агресия, проявена от шофьор. Той недоволствал, че бабата на детето минава твърде бавно покрай знак „Стоп” и открил огън по колата ѝ.
Нямаме информация някой от семейството да е провокирал подобни действия, коментираха от полицията.
Органите на реда издирват стрелеца.


title: „Алфатур“ фалира, всички резервации за празниците са отменени

maintext:
Един от големите туроператори у нас – „Алфатур“, обяви, че фалира и няма да може да изпълни планираните коледно-новогодишни пътувания.
Причината са загуба на основни дестинации заради напрежението Тунис, Египет и Турция, както и навлизането на пазара на нискотарифните авиокомпании.
Клиентите, които са заплатили пътувания, ще получат парите си обратно.
Компанията вече е подала в съда молба за откриване на производството по несъстоятелност.
В съобщение на сайта ѝ се казва: „В резултат на революциите в Тунис и Египет и последвалите бомбени атентати в Република Турция, „Алфатур“ загуби основните си дестинации, които съставляват около 80% от нашия бизнес. Едновременно с това агресивното навлизане на пазара на нискотарифните авиокомпании доведе до срив и на продажбите по европейските дестинации и по направление ОАЕ. Тези, както и други негативни фактори и тенденции в туристическите дейности, доведоха до значителен спад на оборотите и ликвидността на агенцията. В последните дни установихме, че сме в обективна невъзможност да гарантираме разплащанията на коледно-новогодишните пътувания“.
От „Алфатур“ уверяват, че „пътуванията на всички хора, които в момента се намират зад граница, са изцяло платени, поради което не съществува опасност от проблеми с полети за връщане или отказ за настаняване по хотели“.
Клиентите, които са внесли депозити или са платили изцяло своите почивки, няма да загубят парите си. Днес ще бъде публикувана „подробна информация относно стъпките, документацията и процедурата за предявяване на обезщететението към ЗК „Евроинс“.
Относно предстоящите пътувания за периоди, различни от коледните и новогодишни празници, компанията ще се свърже поотделно по имейл с всеки, към когото е поела ангажимент.


description: Той избра да запази министерския си пост след минаването на партията в опозиция

title: ДСБ изключи Петър Москов

maintext:
Вътрешнопартийният арбитраж към партия "Демократи за силна България" взе решение по създадена преписка, съгласно устава на ПП ДСБ, с което прекратява членството на Петър Стефанов Москов в Демократи за силна България, съобщиха от "тъмносините".
Решението е било взето вчера.
"Живеем в 2016 г. Това, че група хора са решили, че заради различно мнение могат да се върнат в 17-та г. (1917 г., годината на Октомврийската революция-б.р.) си е тяхна работа. Моля, питайте ще ме интернират ли със семейството ми или само ще ме изключат?", запита пред журналисти Москов.
Москов, който беше зам.-председател на ДСБ, избра да остане в правителството след минаването на ДСБ в опозиция при провала на съдебната реформа преди година. Тогава той остана член на партията, но напусна ръководството й.
ДСБ решава на национално събрание дали да остане в Реформаторския блок
Ще се решава и съдбата на Петър Москов
Към момента той е един от основните мотори за преговорите между управляващите партии от Реформаторския блок и ГЕРБ и ПФ за съставяне на правителство в рамките на настоящия парламент.


title: Маскиран мъж извърши въоръжен обир на магазин в Русе

maintext:
Маскиран мъж извърши въоръжен обир на денонощен магазин в Русе.
Запис от охранителните камери на магазина в русенския кв. „Звездец” показва, че всичко се развило за по-малко от минута. Крадецът, който носи със себе си нож, заплашва продавачката и иска да му даде оборота.
Задържаха трима при взломна кражба от частен дом в Банкя
Заловените са криминално проявени, единият е с прякор Боце
Тъй като в касата имало само 50 лв., той задига и лотарийни билети. След това маскираният бяга, а продавачката натиска паник-бутона. Самата тя не е пострадала след инцидента, но е в силен стрес. Извършителят на кражбата се издирва.
Обирът не е първи за кварталния магазин, обяснява собственикът му Диляна Делибалтова. Тя твърди, че е пускала жалби в полицията много пъти, но без резултат. След този случай обаче вече има назначена охрана.


maintext:
Председателят на Европейския парламент Мартин Шулц няма да се кандидатира за канцлер на Германия на изборите догодина, пише сп. „Шпигел”.
През ноември Шулц обяви плановете си да се бори за място в германския парламент.
Изданието не посочва източник, но отбелязва, че Шулц е коментирал пред свои доверени хора преди Коледа, че вече не очаква да бъде номиниран за канцлер от Германската социалдемократическа партия (ГСДП), към която принадлежи, и затова няма да се кандидатира.
Ако информацията бъде потвърдена, то най-вероятно ще разчисти пътя за председателя на ГСДП Зигмар Габриел, той може да стане човекът, който ще се изправи срещу канцлера Ангела Меркел на парламентарните избори през септември 2017 г.


description: Ако официалните празници са в събота и/или неделя, първият или първите два следващи работни дни ще са почивни

title: Окончателно: Отработването в събота отпада

maintext:
Когато официалните празници, с изключение на Великденските, съвпадат със събота и/или неделя, първият или първите два работни дни след тях са неприсъствени. Това решиха окончателно депутатите с приетите промени в Кодекса на труда. Правилото влиза в сила от 1 януари догодина и така отпада празничното сливане на почивни дни и отработване.
Така през 2017 г. почивни ще бъдат следните:
2 януари (понеделник след Нова година)
3 март (петък)
14 и 17 април (Разпети петък и понеделникът след Великден)
1 май (понеделник и 8 май (понеделникът след Гергьовден) и 24 май (сряда)
6 и 22 септември (съответно сряда и петък)
24, 25 и 26 декември (Коледа)
Според депутати и 27 декември (Стефановден) ще е почивен ден, тъй като 24 декември е неделя.
Пленарната зала запази варианта от първото четене, срещу който имаше възражения. Той предвиждаше Министерският съвет да може да обявява еднократно и други дни за неприсъствени за оказване на обществена почит към важни исторически, политически, културни или други особено значими събития, както и дни за честване на определени професии и за оказване на признателност.


description: Бих мечтал да стана бейзболист, баскетболист или футболист, споделя актьорът, който е у нас за снимките на нов филм

title: Джон Малкович: Не ми беше мечта да стана актьор

maintext:
„Не мисля, че ми е било мечта да стана актьор (…) Станах актьор, защото приятелката ми в колежа беше актриса”, споделя Джон Малкович в ексклузивно интервю пред bTV.
„После, с група състуденти през 1976 г. основахме театрална компания. Но не бях мечтал за това, бих мечтал да стана бейзболист, баскетболист или футболист, но не актьор”, добавя той в разговора си с Дияна Любенова.
„Никога не гледам назад, мисля само за работата, която имам да свърша. Не непременно днес или утре – ясно ми какво имам да правя до юни 2017 г.”, обяснява актьорът.
Малкович е у нас, за да снима нов филм и макар програмата му да е много натоварена, е намерил време да разгледа София.
Разказва, че е посетил много църкви, джамията, както и Археологическия музей.
За българския екип, с който работи тук, казва, че е страхотен.
Малкович похвали и двама български актьори, които са завършили столичната академия по театрално и филмово майсторство, макар професията му да го е срещнала с тях в чужбина.
Кои са те, как се работи с имена като Дъстин Хофман и Глен Клоуз, както и отговорите на въпроса защо има две собствени модни линии и спасил ли е живота на човек, изпаднал в беда, вижте във видеото:


description: Най-много сняг падна в Ловешко

title: Обстановката след снега – зимна, но спокойна (СНИМКИ И ВИДЕО)

maintext:
Снегът остави селища без ток и затвори проходи в Северна България – Върбишки, Троянски и Златишки.
Районът на Ловеч е сред местата, където падна най-много сняг. Обстановката там обаче е зимна, но спокойна.
Снегопочистващата техника е успяла да мине по основните и второстепенни пътища и към този момент затруднения за шофьорите няма.
Все още непочистени вътрешни пътни артерии има в общините Троян, Априлци и Тетевен, където снежната покривка на места достига 40 см. На места има и прекъснато електрозахранване, но бедстващи райони няма.
Зимата настъпи с пълна сила и в Родопите. По високите места там натрупа до 35-40 см.
В Смолянско пътищата са проходими. 69 машини чистиха цяла нощ. Камионите обаче трябва да се движат без ремаркета и полуремаркета. През Пампорово автомобили над 3,5 т не могат да минават.
В София 150 снегорина се грижиха за основните пътища през нощта. Затруднения в трафика няма, няма и закъснения на градския транспорт.
Основните пътни артерии са изчистени до асфалт.


description: От утре започва застудяване

title: Необичайно топло и днес

maintext:
Днес ще бъде предимно слънчево.
Ще духа слаб до умерен западен вятър. Ще бъде топло, с максимални температури – между 13° и 18°.
Над планините ще е предимно слънчево. Ще духа умерен западен вятър. Максимална температура на височина 1200 метра около 12°, на 2000 метра – около 6°.
През нощта облачността ще се увеличи и утре над цялата страна ще е значителна. Превалявания са малко вероятни. С умерен и силен северозападен вятър ще прониква студен въздух. Температурите ще се понижат, минималните ще са между 0° и 5°, максималните предимно между 7°-12°.
През нощта срещу вторник ще се задържи предимно облачно, вятърът ще се ориентира от североизток и ще продължи да нахлува студен въздух. На места ще превали слаб сняг, в Горнотракийската низина - слаб дъжд. Във вторник валежите ще спрат, а след обяд и облачността ще се разкъсва и ще намалява. Температурите ще се понижат, дневните - значително. В сряда ще бъде почти тихо, сутринта - ясно и доста студено. Преди обяд ще бъде предимно слънчево, по-късно ще започне увеличение на облачността, но вероятността за валежи е малка. В четвъртък с усилване на вятъра от северозапад отново ще проникне студен въздух. Ще има значителна облачност, на места ще превали слаб сняг. В петък ще е студено, облачността ще намалее, а вятърът ще отслабне.


description: Взривно устройство не е намерено

title: Полиция отцепи мол "Парадайс" заради съмнителен багаж

maintext:
Посетителите на столичния мол „Парадайс” бяха евакуирани тази вечер заради изоставен багаж на стълбите пред обекта, съобщиха за bTV от МВР.
Сигналът е бил подаден около 17:30 часа.
На мястото бяха изпратени сапьори и минути след 19 часа беше задействан контролиран взрив. В багажа не е имало бомба.
Търговският център продължи работата си нормално.


description: Бил изключително полезен в ролята си на депутат

title: Найден Зеленогорски не иска да става премиер

maintext:
Нямам намерение да оглавявам правителство, мисля че като съпредседател на ПГ на Реформаторския блок съм изключително полезен и бих продължил в тази посока, но конкретните лица в момента не са важни, а това дали има реформаторско мнозинство.
Това заяви като гост на 40-ия конгрес на БЗНС съпредседателят на РБ Найден Зеленогорски, предаде БГНЕС.
„Скептичността за създаването евентуално на ново правителство с нашия мандат продължава да е основата на очакването в общественото пространство”, каза той.
Бойко Борисов няма да е премиер в кабинет с мандата на РБ (ОБЗОР)
Росен Плевнелиев призова партиите да положат всички усилия за нов Министерски съвет, а наследникът му Румен Радев обяви готовност за служебен кабинет
„Полагаме всички усилия, за да водим разговори с колегите от ГЕРБ и ПФ, но важното е да има здрава основа, каза той. Според него трябва да има около10 основни акцента, супер приоритетни със срокове за изпълнение на програмата”, подчерта Зеленогорски.


description: Ръчната му изработка е отнела няколко месеца

title: Никола Саркози има български велосипед

maintext:
Бившият френски президент Никола Саркози има български велосипед.
Саркози е страстен почитател на колоезденето – затова и пловдивска фирма реши да му направи подарък за Коледа.
Колелото на Саркози е ръчна изработка, отнела няколко месеца.
Рамата е направена изцяло от въглеродни влакна, а скоростите са електронни и се превключват само с леко докосване.
Велосипедът тежи само 7 кг, а максималната му скорост е 60 км/ч.
Вижте още във видеото:


description: Той беше обвинен, че е загубил седем документа с държавни тайни

title: СГС обяви Сергей Станишев за невинен

maintext:
Софийският градски съд (СГС) обяви бившия премиер Сергей Станишев за невинен по обвинението, че е загубил седем документа с държавни тайни.
Алексей Петров свидетелства по делото срещу Станишев
Той каза, че ако и сега намери секретни документи, ще постъпи по същия начин
Делото се проточи шест години.
Обвинителите искаха Станишев да бъде глобен, без да носи наказателна отговорност.
Прокуратурата има възможност да обжалва пред Апелативния съд.
Бойко Борисов след делото на Сергей Станишев: Опитах се да помогна на колегата
Самият Станишев не присъства в залата


description: Безопасността на Доган и Пеевски ни струва по 5 млн. лв. годишно, обяви Методи Андреев

title: След скандала с джиповете: Бойко Борисов ли е най-важният шейх?

maintext:
„Престъпление по служба, абсолютно беззаконие” – по този начин независимият депутат и лидер на „Нормална държава” Георги Кадиев коментира в студиото на „Тази сутрин” скандала с джиповете на горските стопанства, които ненадейно се оказаха в ръцете на НСО и лично на премиера Бойко Борисов.
Ултра луксозните возила бяха закупени през миналата година след скандална обществена поръчка с обяснението, че ще возят вип гости от чужбина.
„Най-важният шейх се оказа Бойко Борисов”, каза Кадиев. Според него в случая цялата поръчка е правена с идеята джиповете да отидат в НСО и така да се надуе бюджета на службата чрез заобикаляне на закона.
Премиерът: Ще поръчвам в Москва една бронирана „Лада Нива” и ще се возя на нея
Коментарът му е в отговор на разследването на bTV за луксозните джипове на държавните горски стопанства, предоставени на НСО
След като разследване на bTV показа пътя на джиповете от горските стопанства до службата, премиерът се разгневи и обяви, че ще „поеме риска” да се движи с неброниран автомобил. Кадиев отбеляза, че според обществената поръчка купените „Тойота Секвоя” нямат защита и, ако им е добавена такава, това би ги оскъпило значително – а и без броня са излезли 50% по-скъпи, отколкото струват в САЩ.
Депутатът посочи, че не е ясно колко още подобни случая на заобикаляне на закона има. Той даде пример с Агенцията по кадастъра, която също купила два луксозни автомобила. Единият возел зам.-министър. НСО ще върне на горските джиповете, които им взе безплатно (ОБЗОР) Луксозните джипове, всеки за по 200 хиляди лв., трябваше да водят на лов шейхове и богати чужденци
„След като има държавна корупция, защо тогава от хората не искаме да има частна корупция?”, запита Георги Кадиев и заяви, че „Нормална държава” ще подаде сигнал срещу ръководителите на горските стопанства.
НСО и така има раздут бюджет
Депутатът от ГЕРБ Методи Андреев посочи, че по-голямата тема в случая е как се разпределят бюджетите на спецслужбите. НСО тази година получава значително повече пари и вече разполага с над 37 млн. лв., а „Военна информация” и ДАТО (за ефектите от работата на които към момента няма ясни данни) са със, съответно, 44 млн. лв. и 48 млн. лв.
„Държавна агенция „Разузнаване”, която събира информация, която може да спаси човешки живот и инфраструктура, е с 23 млн. лв. бюджет”, посочи Андреев. Според него последните законови промени превръщат НСО отново в УБО, а вместо това трябва да се подсилят поравно ДАНС и ДАР.
Депутатът изнесе и любопитни данни, от които става ясно, че държавната охрана на Делян Пеевски и Ахмед Доган струва на данъкоплатеца по 5 млн. лв. годишно. „Над 2 млн. лв. годишно отиват за охраната на Доган. Какви са мотивите да го охраняват, каква ценност представлява той за националната сигурност – не е лидер на партия, не е бизнесмен”, запита бившият шеф на Комисията по досиетата.
Именно начело на тази институция той също използвал превоз от НСО, като тогава въпросът бил решен евтино – с коли, конфискувани на митницата.


description: Похитителите били двама последователи на Муамар Кадафи, които искали да основат своя партия

title: Похитителите на либийския самолет се предадоха

maintext:
Приключи заложническата драма с отвлечения либийски самолет. Похитителите му напуснаха машината заедно с последните членове на екипажа и бяха задържани.
Похитителите на либийския самолет съобщиха искания и пуснаха част от пътниците (НА ЖИВО)
Самолетът беше отклонен от похитители и кацна аварийно в Малта
В профила си в „Туитър” премиерът на Малта Джоузеф Мускат съобщи, че нападателите са се предали.
Hijackers surrendered, searched and taken in custody. — Joseph Muscat (@JosephMuscat_JM) December 23, 2016
Либийският външен министър Тахер Сиала заяви, че похитителите са били двама последователи на бившия лидер на страната Муамар Кадафи, които поискали политическо убежище в Малта.
По думите на Сиала двамата са са искали да основат политическа партия с позициите на Кадафи.
Отвлеченият самолет – „Еърбъс А320”, трябваше да изпълни полет между два либийски града, но беше отклонен към островната държава. В продължение на часове 118-те души на борда бяха освобождавани на части.
Отвлякоха либийски самолет, похитителят заплашва да го взриви (СНИМКИ и ВИДЕО)
Машината е изпълнявала вътрешен полет, но е била отклонена към Малта, където кацна


description: Д-р Хасан Ефраимов написа разказ за трагичния инцидент

title: Жителите на Хитрино се успокоиха след новината, че във вторник се прибират

maintext:
Думите на премиера Бойко Борисов, който прогнозира, че хората от евакуираното село Хитрино ще се приберат във вторник по домовете си, успокои до известна степен жителите на селото. Това съобщи кореспондентът на bTV в региона.
Две цистерни напуснаха Хитрино, евакуацията и гневът остават
Хората искат да стигнат до имотите си, властите не могат да се ангажират с конкретен срок
Във вторник става 10 дни от взрива на част от влакова композиция в Хитрино. При инцидента загинаха седем души, близо 30 бяха ранени, а много къщи са разрушени. Жител на селото – Гюнал Салим, ни изпрати кадри от разрушенията в дома му.
Властите допускат жителите на селото контролирано, за да нагледат домовете и животните си.
До момента от Хитрино са изведени седем цистерни, днес се очаква да бъда пренесена още една. Те се извозват до каменна кариера в близкото село Каменяк. От една от цистерните, която беше тампонирана в средата на седмицата, все още изтича малко газ.
Разказ за трагедията написа д-р Хасан Ефраимов, родом от съседното на Хитрино село Трем. Той ще го включи в третата си книга „Събирачът на болка”. Книгата е била готова и изпратена за печат, когато се случи трагедията, но я спрях и разказът за Хитрино ще е епилог, уточни д-р Ефраимов. Той призова хората да прочетат и другите му разкази, за да разберат този. Те са свободно достъпни на страницата му във „Фесбук”.
Думите му животетът на хората от село Хитрино оттук нататък ще бъде разделен на периода преди и след взрива.
Вижте във видеото какво още разказа за село Хитрино д-р Хасан Ефраимов:


title: Пиян и дрогиран руснак покара кола в летището на Казан (ВИДЕО)

maintext:
Пиян руснак реши да покара автомобила си на терминала на летището в Казан. Необичайната случка беше заснета от охранителни камери и пътници, които чакат своите полети.
Мъжът нахлува с автомобила си в терминала на летището, след като е бил преследван от полицията на паркинга отвън.
Няколко екипа на властите се опитват да спрат шофьора, но без успех.
На кадрите се вижда, че той ловко задминава всички препятствия в терминала, включително и чакащите пътници.
Накрая автомобилът отново излиза извън терминала, като най-накрая бива спрян от властите.
Шофьорът е задържан за 15 дни. Според летищните власти той е причинил щети за над 100 хил. долара.